Matthew Benson-moordverhoor begin in Pta-hofMatthew Benson. Foto: Molaole Montsho / ANA Matthew Benson (24), wat daarvan beskuldig word dat hy op drie mans op ŉ plaas in die Mooinooi-omgewing in Noordwes geskiet het, se moordverhoor begin na verwagting Maandag in die hooggeregshof in Pretoria. Benson, die seun van ŉ plaaslike boer, wie se borgtogaansoek op 29 September deur die Brits-landdroshof van die hand gewys is, word daarvan beskuldig dat hy op 2 Augustus skote op Tebogo Ndlovu (24) en twee vriende afgevuur het toe hulle glo op sy pa se plaas naby Mooinooi skrootmetaal wou steel. Ndlovu is glo tydens die voorval in die been geskiet. Sy vriende het hom opgetel en probeer weghardloop met hom, maar glo agtergelaat aangesien hy te swaar was. Hulle het hom onder ŉ boom gelos en na ŉ berg gehardloop en hy is sedertdien nog nie weer gesien nie. Daar is ook nog nie ŉ liggaam gevind wat by sy beskrywing pas nie. Benson staan tereg op ŉ aanklag van moord en twee aanklagte van poging tot moord. ŉ Poging om teen sy mislukte borgtogaansoek te appelleer is vroeër in die Pretoria-hooggeregshof van die hand gewys en hy is sedert sy inhegtenisneming in aanhouding. Lees die vorige berigte oor Matthew Benson op Maroela Media.